Sud boshqaruvchilarining attestatsiya komissiyasi to‘g‘risidagi nizomni tasdiqlash haqida

O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi O‘zbekiston Respublikasi Vazirlar Mahkamasining 2004-yil 23-martdagi 138-sonli “Iqtisodiy nochor korxonalarning sud boshqaruvchilari faoliyatini tashkil etish chora-tadbirlari to‘g‘risida”gi qaroriga asosan qaror qiladi:
 1. Sud boshqaruvchilarining attestatsiya komissiyasi to‘g‘risidagi nizom ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilganidan so‘ng o‘n kun o‘tgandan keyin kuchga kiradi.
 Mazkur Nizom O‘zbekiston Respublikasining “Bankrotlik to‘g‘risida”gi Qonuniga va O‘zbekiston Respublikasi Vazirlar Mahkamasining 2004-yil 23-martdagi “Iqtisodiy nochor korxonalarning sud boshqaruvchilari faoliyatini tashkil etish chora-tadbirlari to‘g‘risida” 138-son qaroriga muvofiq O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasining (bundan keyin — Qo‘mita) sud boshqaruvchilari attestatsiya komissiyasi (bundan keyin — komissiya)ning ish faoliyati bilan bog‘liq masalalarni tartibga soladi.
 1. Komissiya rais, rais o‘rinbosari, to‘rt a’zo va komissiya kotibidan iborat. Komissiyaning shaxsiy tarkibi Qo‘mita raisining buyrug‘i bilan tasdiqlanadi. Qo‘mita raisining o‘rinbosari komissiya raisi hisoblanadi (lavozimi bo‘yicha).
 2. Komissiyaning vakolatlari doirasida qabul qilingan qaror va ko‘rsatmalar, mazkur Nizomga muvofiq, sud boshqaruvchilari uchun majburiy hisoblanadi.
 3. Komissiya raisi komissiya majlislarini yuritadi, bayonnomalarni va komissiyaning boshqa hujjatlarini tasdiqlaydi. Komissiya raisi yo‘qligida uning vakolatlarini komissiya raisining o‘rinbosari amalga oshiradi.
 4. Komissiya majlisiga materiallarni tayyorlash uchun komissiyaning ishchi organi mas’ul hisoblanadi.
 5. Komissiya majlislari zaruratga qarab o‘tkaziladi va uning a’zolarining kamida uchdan ikki qismi ishtirok etganda huquqiy vakolatga ega bo‘ladi.
 6. Komissiya qarorlari majlisda ishtirok etayotgan komissiya a’zolarining oddiy ko‘pchilik ovozi bilan qabul qilinadi. Ovozlar teng bo‘lgan taqdirda komissiya raisining ovozi hal qiluvchi hisoblanadi. Komissiyaning qarori bayonnoma bilan rasmiylashtiriladi. Qabul qilingan qarorga qo‘shilmagan komissiya a’zosi alohida fikrini yozma ko‘rinishda bayon etish va uni komissiya majlisi bayonnomasiga qo‘shib qo‘yish huquqiga egadir.
 7. Sud boshqaruvchilari attestatiga talabgorlarni attestatsiyadan o‘tkazish yoki o‘tkazmaslik masalasi bo‘yicha komissiya bayonnomasi ishchi organning attestatsiyalanuvchining hujjatlari belgilangan malaka talablariga muvofiqligi to‘g‘risidagi xulosasi va test imtihonlari natijalariga asosan so‘rab chiqish yo‘li bilan rasmiylashtirilishi mumkin.
 8. Ishchi organ va/yoki attestatsiya komissiyasi a’zolarining taklifiga ko‘ra talabgor bilan uning kasbiy xislatlarini, nomzodning O‘zbekiston Respublikasi Vazirlar Mahkamasining 2004-yil 23-martdagi “Iqtisodiy nochor korxonalarning sud boshqaruvchilari faoliyatini tashkil etish chora-tadbirlari to‘g‘risida” 138-son qarori talablariga mos kelishini aniqlash uchun suhbat o‘tkazilishi mumkin.
 9. Komissiya quyidagi vazifalarni amalga oshiradi:
 sud boshqaruvchiligiga talabgorlarning attestatsiyasini tashkil etadi;
 sud boshqaruvchisi tomonidan qonun buzilishi hollarini ko‘radi va ular bo‘yicha qarorlar qabul qiladi.
 10. O‘z vazifalarini amalga oshirish maqsadida komissiya:
 test imtihonlarini o‘tkazish tartibini tasdiqlashga;
 attestat talabgorining sud boshqaruvchilariga nisbatan O‘zbekiston Respublikasi Vazirlar Mahkamasining 2004-yil 23-martdagi 138-son qarorida nazarda tutilgan malaka talablariga muvofiqligidan guvohlik beradigan hujjatlar taqdim etilishini talab qilishga;
 asoslangan rad javobini yozma ko‘rinishda ariza topshirilgan kundan boshlab uch ish kunidan kechiktirmay yuborgan holda, attestat talabgorining O‘zbekiston Respublikasi Vazirlar Mahkamasining 2004-yil 23-martdagi 138-son qarori 14-bandida nazarda tutilgan asoslar bo‘yicha attestatsiyaga kiritilishi va undan o‘tishini rad etishga;
 imtihon natijalari bo‘yicha sud boshqaruvchisi attestatining talabgorni attestatsiyadan o‘tkazish yoki o‘tkazmaslik to‘g‘risida qaror qabul qilishga;
 sud boshqaruvchisi attestatiga talabgorlarning apellatsiya shikoyatlarini belgilangan tartibda ko‘rishga;
 Qo‘mita raisining ko‘rishiga aniqlangan huquqbuzarliklarni bartaraf etish to‘g‘risida ko‘rsatma berish, xo‘jalik sudiga sud boshqaruvchisini majburiyatlarni bajarishdan ozod etish to‘g‘risida iltimosnoma bilan tegishincha murojaat etgan holda sud boshqaruvchisi attestatining amal qilishini to‘xtatib qo‘yish yoki tugatish to‘g‘risida taklif kiritishga haqlidir.
 11. Qo‘mitaning bankrotlik ishlari bo‘yicha boshqarma komissiyaning ishchi organi hisoblanadi.
 12. Komissiyaning ishchi organi:
 sud boshqaruvchilari attestatiga talabgorlarning hujjatlarini qabul qilish, attestatsiya imtihonini o‘tkazish, attestatsiya komissiyasi majlisini o‘tkazishga tayyorlanish va sud boshqaruvchilari attestatlarini berish bo‘yicha ishni tashkiliy ta’minlashni amalga oshiradi;
 komissiya majlisiga sud boshqaruvchilari tomonidan qonunni buzish masalalari bo‘yicha materiallarni tayyorlaydi;
 manfaatdor shaxslarga ishni ko‘rish natijalari bo‘yicha Qo‘mita qarorlari (ko‘rsatmalari) berilishini ta’minlaydi.
 13. Attestatsiya ikki bosqichdan iborat:
 birinchi — talabgorlarning hujjatlarini ularning malaka talablariga muvofiqligi bobida o‘rganish;
 ikkinchi — test imtihoni.
 Attestatsion test imtihonini qabul qilish maxsus kompyuter dasturidan foydalangan holda test savollariga javoblar shaklida amalga oshiriladi.
 Sud boshqaruvchilari attestati kuzatuvchilaridan test imtihonlari har oyning birinchi seshanba va payshanba kunlari qabul qilinadi. Zarurat bo‘lganda, komissiya raisi qo‘shimcha kunlarni belgilaydi. 
 14. Ishchi organning taqdimnomasiga asosan komissiya raisi talabgorni test imtihonini topshirishga qo‘yadi.
 15. Test imtihoni ellik savoldan iborat bo‘ladi, ularga javob berish uchun talabgorga bir soat beriladi.
 16. Imtihon topshirish vaqtida kuzatuvchi sifatida komissiyaning kamida ikki a’zosi hozir bo‘ladi. Talabgor test imtihonlarini topshirayotganda mobil aloqa vositalaridan, shuningdek ma’lumot beruvchi, maxsus yoki boshqa xil adabiyotlardan foydalanish huquqiga ega emas. Mazkur talablar buzilgan taqdirda talabgor imtihondan chiqariladi va attestatsiyadan o‘tmagan deb hisoblanadi.
 17. Attestatsion test imtihoni tugaganidan keyin talabgor natijalar bilan tanishib, kuzatuvchilar bilan birgalikda natijalar jadvali maxsus blankini imzolaydi.
 18. Agar talabgor o‘z javoblarining natijalariga qo‘shilmasa yoki natijalar jadvalini imzolamasa, natijalar jadvali hozir bo‘lgan komissiya a’zolari tomonidan imzolanadi. Hozir bo‘lgan komissiya a’zolari tomonidan imzolangan natijalar jadvali test imtihoni natijalarini qayd etish uchun asos hisoblanadi.
 19. Quyidagilar sud boshqaruvchisi tomonidan sodir etilgan qonun buzilishi yuzasidan ishning ko‘rilishi uchun asos hisoblanadi:
 nazorat qilish vazifalarini amalga oshirish chog‘ida Qo‘mita va uning hududiy organlari tomonidan sud boshqaruvchisi faoliyatida qonunni buzish alomatlarining mavjudligini ko‘rsatadigan yetarlicha ma’lumotlarni to‘g‘ridan to‘g‘ri aniqlash;
 davlat organlari, joylardagi davlat hokimiyati organlari va boshqa organlardan kelib tushgan axborot, shuningdek jismoniy va yuridik shaxslarning arizalari, ommaviy axborot vositalaridagi qonunni buzish alomatlari mavjudligini ko‘rsatadigan ma’lumotlarni o‘z ichiga olgan xabarlari.
 20. Komissiya ko‘rishiga ish materiallarini tayyorlash uchun komissiyaning ishchi organi mas’ul hisoblanadi. Komissiya majlisida unga nisbatan ish ko‘rilayotgan sud boshqaruvchisi, ariza (murojaat) yozgan shaxs, tegishli hududiy boshqarmaning vakili va boshqa manfaatdor shaxslar ishtirok etadilar.
 21. Majlis ishtirokchilari majlis sanasi, vaqti va joyi to‘g‘risida majlis boshlanishidan kamida uch kun oldin xabardor qilinadilar. Ko‘rsatilgan shaxslardan birortasining komissiya majlisida yo‘qligi, basharti ular tegishincha xabardor qilingan bo‘lishsa, ishni mohiyati bo‘yicha ko‘rishga to‘sqinlik qilmaydi.
 22. Komissiya majlisi ishtirokchilari:
 ish materiallari bilan tanishishga va ulardan ko‘chirmalar qilishga;
 og‘zaki va yozma tushuntirishlar berishga;
 dalillarni taqdim etishga va ularni tekshirishda ishtirok etishga;
 ishning boshqa ishtirokchilariga savollar berishga;
 iltimosnomalar taqdim etishga;
 mazkur Nizomda nazarda tutilgan boshqa huquqlardan foydalanishga haqlilar.
 23. Ishni komissiya majlisida ko‘rishni rais sodir etilgan huquqbuzarlik holatlarining eng to‘liq va har tomonlama tahlili hamda baholanishini ta’minlagan tarzda amalga oshiradi.
 24. Ishni ko‘rish natijalari bo‘yicha, qonunni buzish dalili aniqlangan holda, komissiya Qo‘mita raisining ko‘rishiga aniqlangan huquqbuzarliklarni bartaraf etish, sud boshqaruvchisi attestatining amal qilishini to‘xtatib turish yoki tugatish to‘g‘risida ko‘rsatma berish haqida taklif kiritib, sud boshqaruvchisini vazifasini bajarishdan ozod etish to‘g‘risidagi iltimosnoma bilan xo‘jalik sudiga tegishincha murojaat qiladi.
 25. Sud boshqaruvchisi tomonidan qonun buzilishini ko‘rish natijasida ishlab chiqilgan, ko‘rilgan masala bo‘yicha tegishli asoslanmaga ega bo‘lgan komissiya taklifi komissiya majlisining bayonnomasi ko‘rinishida rasmiylashtirilib, komissiya raisi va kotibi tomonidan imzolanadi.
 26. Komissiyaning takliflari asosida Qo‘mita attestatning amal qilishini to‘xtatib turish yoki tugatish to‘g‘risida qaror chiqarishi, sud boshqaruvchisiga ko‘rsatma berishi, shuningdek sud boshqaruvchisini vazifasini bajarishdan ozod etish to‘g‘risida xo‘jalik sudiga murojaat etishi mumkin. 
 Qo‘mitaning qarori (ko‘rsatmasi) ishda ishtirok etuvchilarga ish bo‘yicha qaror (ko‘rsatma) chiqarilgan kundan boshlab uch kun ichida yuborilishi kerak.
 27. Ko‘rsatma unda belgilangan muddatda bajarilishi kerak.
 Ko‘rsatma yuborilganligi to‘g‘risida guvohlik beradigan pochtaga oid yoki boshqa hujjatlar ish materiallariga qo‘shib qo‘yiladi.
 Hisobot va komissiya aniqlagan huquqbuzarliklarning bartaraf etilganligi dalillarini sud boshqaruvchisi Qo‘mitaga (Qo‘mitaning hududiy organiga) ushbu ko‘rsatmani bajarishning belgilangan muddati tugagan paytdan boshlab besh kundan kechiktirmay taqdim etishi kerak.
 28. Ko‘rsatmani bajarmaslik komissiya tomonidan sud boshqaruvchisining qonunni buzishi to‘g‘risidagi ishni qaytadan ko‘rilishi uchun asos bo‘lishi mumkin.
 29. Qabul qilingan qarorlar (ko‘rsatmalar) bajarilishining hisob va nazoratini komissiyaning ishchi organi yuritadi.
 30. Qo‘mita attestatning amal qilishini quyidagi asoslar bo‘yicha to‘xtatib turishga haqlidir:
 a) attestat olinganidan keyin, ilgari attestatsiyaga taqdim etilgan hujjatlarda axborotni buzib ko‘rsatish dalillarining aniqlanishi;
 b) bankrotlik taomillarida ishtirok etuvchi sud boshqaruvchisining o‘z vazifalarini bajarmasligi;
 v) sud boshqaruvchisining aniqlangan huquqbuzarliklarni bartaraf etish to‘g‘risidagi Qo‘mita ko‘rsatmalari yoki farmoyishlarini bajarmaganligi;
 g) sud boshqaruvchisi faoliyatini tartibga soladigan qonunlarni buzish dalillari aniqlangan taqdirda;
 d) sudning hal qiluv qarori bo‘yicha.
 31. Qo‘mitaning attestat amal qilishini to‘xtatib turish to‘g‘risidagi qarorida (ko‘rsatmasida) ko‘rsatilgan talablarni belgilangan muddatlarda bajarish Qo‘mita tomonidan sud boshqaruvchisi attestatining amal qilishini tiklash uchun asos hisoblanadi.
 32. Qo‘mita sud boshqaruvchisi attestatining amal qilishini quyidagi asoslar bo‘yicha bekor qilish to‘g‘risida qaror qabul qiladi:
 a) attestat olinganidan keyin, ilgari attestatsiyaga taqdim etilgan hujjatlarda axborotni buzish dalillari aniqlanishi;
 b) qonunni bir necha marotaba (bir marotabadan ko‘p) buzish dalillarining aniqlanishi;
 v) sud boshqaruvchisining aniqlangan huquqbuzarliklarni bartaraf etish to‘g‘risida Qo‘mita ko‘rsatmalarini bajarmaganligi;
 g) bankrotlik to‘g‘risidagi qonunlarga muvofiq sud boshqaruvchisi zimmasiga yuklangan majburiyatlarning bajarilmaganligi, shuningdek, agar sud boshqaruvchisining harakatlari qarzdor yoki kreditorlarning zarar ko‘rishiga sabab bo‘lsa;
 d) sud boshqaruvchisining arizasi bo‘yicha;
 e) sudning hal qiluv qaroriga ko‘ra.
 33. Sud boshqaruvchisi attestatining amal qilishini to‘xtatib qo‘yish yoki bekor qilish to‘g‘risida Qo‘mita uch kun ichida, yozma shaklda asoslangan ravishda sud boshqaruvchisiga, sud boshqaruvchisi bankrotlik taomilini amalga oshiradigan hollarda esa xo‘jalik sudiga ham ma’lum qiladi.
 Sud boshqaruvchisi attestatining amal qilishi tiklanganda Qo‘mita, agar sud boshqaruvchisi bankrotlik taomilini amalga oshirayotgan bo‘lsa, bu haqda ham xo‘jalik sudiga ma’lum qiladi.
 34. Amal qilishi to‘xtatib qo‘yilgan va bekor qilingan attestatlar to‘g‘risidagi ma’lumotlarni Qo‘mita Sud boshqaruvchilarining yagona reyestriga kiritadi.
 35. Qo‘mita quyidagi hollarda xo‘jalik sudiga attestatsiya komissiyasining qaroriga asosan sud boshqaruvchisini vazifalarini bajarishdan ozod etish to‘g‘risida ariza bilan murojaat qiladi:
 bankrotlik taomilini amalga oshirish bo‘yicha qonun talablarining bir necha marotaba yoki bir marotaba qo‘pol buzilishi;
 agar aniqlangan huquqbuzarliklarni bartaraf etish uchun belgilangan muddat mobaynida komissiyaning qarori (ko‘rsatmasi) bajarilmasa;
 attestatning amal qilishi to‘xtatib qo‘yilgan yoki attestatning amal qilishi bekor qilingan holda;
 O‘zbekiston Respublikasining bankrotlik to‘g‘risidagi qonunlariga muvofiq sud boshqaruvchisi zimmasiga yuklangan majburiyatlarning bajarilmaganligi yoki lozim darajada bajarilmaganligi sababli qarzdor yoki uning kreditorlari uchun zarar keltirilganda;
 O‘zbekiston Respublikasining “Bankrotlik to‘g‘risida”gi qonuni 18-moddasiga muvofiq shaxsni sud boshqaruvchisi etib tayinlashga to‘sqinlik qiladigan holatlar aniqlangan taqdirda;
 O‘zbekiston Respublikasining qonun hujjatlarida belgilangan boshqa hollarda.
 36. Attestatsiya komissiyasining qaroriga (ko‘rsatmasiga) qo‘shilmagan sud boshqaruvchisi qarorni (ko‘rsatmani) to‘liq yoki qisman haqiqiy emas deb topish to‘g‘risidagi ariza bilan sudga murojaat eta oladi.